./data/phi0914/phi00135/phi0914.phi00135.perseus-lat1.xml
Titus Livius (Livy)
Achaei quingenti et ab Eumene rege       modicum auxilium missum duce Xenoclide Chalcidensi nondum obsessis itineribus       tuto transgressi Euripum Chalcidem pervenerunt;  Romani milites, quingenti ferme et ipsi,       cum iam Menippus  castra ante Salganea ad Hermaeum, qua transitus ex Boeotia in Euboeam       insulam est, haberet, venerunt   Micythio erat       cum iis, lagatus ab Chalcide ad Quinctium ad id ipsum praesidium       petendum missus   qui, postquam ab hostibus       obsessas fauces vidit, omisso ad Aulidem itinere Delium convertit, ut inde in       Euboeam transmissurus   templum est Apollinis Delium, imminens mari;       quinque milia passuum ab Tanagra abest; minus quattuor milium inde in proxima       Euboeae est mari traiectus   ubi et in fano lucoque ea religione et       eo iure sancto, quo sunt templa, quae asyla Graeci appellant, et nondum aut       indicto bello aut ita commisso,  ut strictos gladios aut sanguinem usquam factum audissent,  cum per magnum otium milites alii ad spectaculum       templi lucique versi, alii in littore inermes vagarentur, magna pars per agros       lignatum pabulatumque dilapsa esset,  repente       Menippus palatos passim adgressus eos cecidit, ad quinquaginta vivos cepit;       perpauci effugerunt, in quibus Micythio parva oneraria nave exceptus   ea res Quinctio Romanisque sicut iactura militum       molesta, ita ad ius inferendi Antiocho belli adiecisse aliquantum videbatur             Antiochus admoto ad Aulidem exercitu, cum       rursus oratores partim ex suis partim Aetolos Chalcidem misisset, qui eadem       illa, quae nuper, cum minis gravioribus agerent, nequiquam contra Micythione et       Xenoclide tendentibus facile tenuit, ut portae sibi aperirentur   qui Romanae partis erant sub adventum regis urbe       excesserunt  Achaeorum et Eumenis milites Salganea tenebant, et in Euripo       castellum Romani milites pauci custodiae causa loci communiebant   Salganea Menippus, rex ipse castellum       Euripi  oppugnare est adortus  priores Achaei et Eumenis milites pacti, ut sine       fraude liceret abire, praesidio excesserunt; pertinacius Romani Euripum       tuebantur   hi quoque tamen, cum terra marique       obsiderentur et iam machinas tormentaque adportari viderent, non tulere       obsidionem   cum id, quod caput erat Euboeae,       teneret rex, ne ceterae quidem eius insulae urbes imperium abnuerunt; magnoque       principio sibi orsus bellum videbatur, quod tanta insula et tot opportunae urbes       in suam dicionem venissent